ພວກປະທ້ວງໃນເມັກຊິໂກ ທຳລາຍ ຕຶກໂຮງການ ລັດຖະບານ
ພວກປະທ້ວງ ​ໄດ້​ພາກັນ​ບຸກ​ເຂົ້າ​ທຳລາຍ ໂຮງການລັດຖະບານ ໃນວັນຈັນວານນີ້ ​ ຍ້ອນໂກດ​ແຄ້ນ ກ່ຽວກັບການຫາຍຕົວໄປ ຂອງພວກນັກສຶກສາ ຫຼາຍສິບຄົນ ໃນເດືອນແລ້ວນີ້.
ພວກປະທ້ວງໃນລັດ Guerrero ປະເທດເມັກຊິໂກ ໄດ້ພາກັນ ບຸກເຂົ້າທຳລາຍ ສຳນັກງານຂອງລັດຖະບານ ໃນວັນຈັນວານນີ້ ໃນການເພີ້ມທະວີການປະທ້ວງ ຍ້ອນຄວາມໂກດແຄ້ນ ກ່ຽວກັບ ການຫາຍຕົວໄປຂອງ ນັກສຶກສາຫຼາຍສິບຄົນ ໃນເດືອນແລ້ວນີ້ ປະຊາຊົນຫຼາຍຮ້ອຍຄົນ ພາກັນທັບກະຈົກ ປ່ອງຢ້ຽມ ແລະຈູດ ໄຟເຜົາຕຶກສຳນັກງານລັດຖະບານ ໃນເມືອງ Chilpancingo ເມືອງຫລວງຂອງລັດ Guerrero ຫຼັງຈາກທີ່ ພວກພະນັກງານ ເລີກການໄປແລ້ວ ການປະທ້ວງຄັ້ງນີ້ແມ່ນເປັນຄັ້ງຫຼ້າສຸດທີ່ ກ່ຽວຂ້ອງກັບນັກສຶກສາ ໂຮງຮຽນສ້າງຄູ ຈຳນວນ 43 ຄົນທີ່ຍັງ ຫາຍສາບສູນ ຫຼັງຈາກທີ່ໄດ້ ປະທະກັບຕຳຫຼວດໃນເມືອງ Iguala ເຈົ້າໜ້າທີ່ໄດ້ທຳການຈັບກຸມຕໍາຫຼວດ ຢ່າງນ້ອຍ 22 ຄົນ ແລະສະມາຊິກແກ໊ງອັນຕະພານ ຫລາຍຄົນ ໃນຄະດີ ທີ່ເອົາເຈົ້າໜ້າທີ່ຮັກສາຄວາມປອດໄພ ໄປພົວພັນກັບແກ໊ງອາຊະຍາ ກອນ ຍັງບໍ່ມີຮ່ອງຮອຍໃດ ຂອງພວກນາຍຄູຝຶກຫັດເຫລົ່ານັ້ນ ນັບຕັ້ງແຕ່ ຫາຍຕົວໄປໃນວັນທີ 26 ເດືອນກັນຍາ ການກວດສອບ DNA ກຳລັງດຳເນີນຢູ່ຕໍ່ມາ ເພື່ອພິສູດວ່າ ພວກສົບ ທີ່ໄດ້ພົບເຫັນຢູ່ຂຸມຝັງສົບໝູ່ ໃນເມືອງ Iguala ເປັນຂອງພວກນັກສຶກສາ ຫລືບໍ່